### NN 153/2025 (17.12.2025.), Pravilnik o bonitetnim zahtjevima pružatelja usluga povezanih s kriptoimovinom iz članka 67. Uredbe (EU) 2023/1114

HRVATSKA AGENCIJA ZA NADZOR FINANCIJSKIH USLUGA

2283

Na temelju članka 26. stavka 2. točke 3. Zakona o provedbi Uredbe (EU) 2023/1114 o tržištima kriptoimovine (»Narodne novine«, broj 85/24) Hrvatska agencija za nadzor financijskih usluga na sjednici Upravnog vijeća održanoj 9. prosinca 2025. godine donosi

PRAVILNIK

O BONITETNIM ZAHTJEVIMA PRUŽATELJA USLUGA POVEZANIH S KRIPTOIMOVINOM IZ ČLANKA 67. UREDBE (EU) 2023/1114

Predmet Pravilnika

Članak 1.

Ovim Pravilnikom propisuju se sadržaj, oblik, način i rokovi dostavljanja izvještaja o bonitetnim zahtjevima pružatelja usluga povezanih s kriptoimovinom iz članka 67. Uredbe (EU) 2023/1114 Europskog parlamenta i Vijeća od 31. svibnja 2023. o tržištima kripto­imovine i izmjeni uredaba (EU) br. 1093/2 010 i (EU) br. 1095/2010 te direktiva 2013/36/EU i (EU) 2019/1937 (Tekst značajan za EGP) (SL L 150, 9. 6. 2023.).

Pojmovi

Članak 2.

(1) Pojmovi upotrijebljeni u ovome Pravilniku imaju sljedeće značenje:

– Hanfa je Hrvatska agencija za nadzor financijskih usluga.

– Zakon je Zakon o provedbi Uredbe (EU) 2023/1114 o tržištima kriptoimovine (»Narodne novine«, broj 85/24, u daljnjem tekstu: Zakon).

– Uredba (EU) 575/2013 je Uredba (EU) br. 575/2013 Europskog parlamenta i Vijeća od 26. lipnja 2013. o bonitetnim zahtjevima za kreditne institucije i investicijska društva i o izmjeni Uredbe (EU) br. 648/2012, (Tekst značajan za EGP) (SL L 176, 27. 6. 2013.; u daljem tekstu: Uredba (EU) 575/2013).

– Uredba (EU) 2023/1114 Europskog parlamenta i Vijeća od 31. svibnja 2023. o tržištima kriptoimovine i izmjeni uredaba (EU) br. 1093/2010 i (EU) br. 1095/2010 te direktiva 2013/36/EU i (EU) 2019/1937 (Tekst značajan za EGP) (SL L 150, 9. 6. 2023., u daljnjem tekstu: Uredba (EU) 2023/1114).

(2) Drugi upotrijebljeni pojmovi imaju značenje kao u Zakonu.

(3) Osnova za izračun regulatornog kapitala i fiksnih općih troškova pružatelja usluga povezanih s kriptoimovinom su računovodstveni podaci iz poslovnih knjiga pružatelja usluga povezanih s kriptoimovinom koje se vode u skladu sa zakonskim i podzakonskim aktima kojima se uređuje financijsko izvještavanje pružatelja usluga povezanih s kriptoimovinom.

(4) Sastavni dio ovoga Pravilnika čine:

– uputa za popunjavanje izvještaja o bonitetnim zahtjevima (Prilog 1.)

– izvještaj o bonitetnim zahtjevima (Prilog 2.).

Obveznik

Članak 3.

Obveznik održavanja bonitetne zaštite je pružatelj usluga povezanih s kriptoimovinom iz članka 59. stavka 1. Uredbe (EU) 2023/1114 kojemu je Hanfa izdala odobrenje za rad u skladu s odredbama Zakona i Uredbe (EU) 2023/1114 iz članka 67. Uredbe (EU) 2023/1114.

Izvještaj o bonitetnim zahtjevima

Članak 4.

(1) Bonitetna zaštita pružatelja usluga povezanih s kriptoimovinom propisana je člankom 67. Uredbe (EU) 2023/1114.

(2) Pružatelji usluga povezanih s kriptoimovinom, u skladu s člankom 67. stavkom 1. Uredbe (EU) 2023/1114, u svakom trenutku moraju imati uspostavljenu bonitetnu zaštitu čiji je iznos najmanje jednak većoj od sljedećih vrijednosti:

(a) iznosu trajnih minimalnih kapitalnih zahtjeva iz Priloga IV. Uredbe (EU) 2023/1114 ovisno o vrsti usluga povezanih s kriptoimovinom koje se pružaju;

(b) četvrtini fiksnih općih troškova prethodne godine, preispitanih jedanput godišnje.

(3) Bonitetna zaštita iz stavka 1. ovoga članka, u skladu s člankom 67. stavkom 4. Uredbe (EU) 2023/1114, u nekom je od oblika ili kombinacija sljedećeg:

(a) regulatorni kapital;

(b) polica osiguranja koja pokriva područja Unije na kojima se usluge povezane s kriptoimovinom pružaju ili usporedivo jamstvo.

(4) Pružatelj usluga povezanih s kriptoimovinom dužan je podatke o bonitetnoj zaštiti dostavljati Hanfi u izvještaju o bonitetnim zahtjevima.

Izračun regulatornog kapitala

Članak 5.

Regulatorni kapital pružatelja usluga povezanih s kriptoimovinom sastoji se od stavki redovnog osnovnog kapitala i instrumenata iz članaka od 26. do 30. Uredbe (EU) 575/2013 nakon odbitaka u skladu s člankom 36. te Uredbe, bez primjene pragova izuzeća u skladu s člancima 46. i 48. te Uredbe.

Fiksni opći troškovi

Članak 6.

Pružatelj usluga povezanih s kriptoimovinom dužan je fiksne opće troškove računati na način kako je to propisano člankom 67. stavkom 3. Uredbe (EU) 2023/1114.

Izvještavanje

Članak 7.

(1) Pružatelj usluga povezanih s kriptoimovinom je dužan Hanfi dostavljati izvještaj o bonitetnim zahtjevima iz Priloga 2. ovoga Pravilnika u skladu s odredbama ovoga Pravilnika.

(2) Pružatelj usluga povezanih s kriptoimovinom je dužan obavijestiti Hanfu o svim dodatnim uplatama dioničara u regulatorni kapital pružatelja usluga povezanih s kriptoimovinom.

(3) Obavijest iz stavka 2. ovoga članka, pružatelj usluga povezanih s kriptoimovinom je dužan dostaviti Hanfi u roku od osam dana od dana uključivanja dodatnih uplata dioničara u regulatorni kapital pružatelja usluga povezanih s kriptoimovinom.

Rokovi dostave izvještaja

Članak 8.

(1) Izvještaj o bonitetnim zahtjevima pružatelj usluga povezanih s kriptoimovinom sastavlja i dostavlja za poslovnu godinu i izvještajna razdoblja tijekom poslovne godine (kalendarska tromjesečja).

(2) Za potrebe izrade i dostave izvještaja iz stavka 1. ovoga članka poslovna godina jednaka je kalendarskoj godini, a izvještajna razdoblja tijekom godine jednaka su tromjesečnom, šestomjesečnom i devetomjesečnom razdoblju.

(3) Izvještaje iz stavka 1. ovoga članka obveznici izrade dužni su dostaviti Hanfi u roku od mjesec dana od zadnjeg dana izvještajnog razdoblja.

(4) Osim na navedene datume u stavku 1. ovoga članka, Hanfa može zatražiti od pružatelja usluga povezanih s kriptoimovinom dostavu izvještaja iz Priloga 2. ovoga Pravilnika na bilo koji drugi dan u roku koji odredi Hanfa.

Revizija izvještaja

Članak 9.

(1) Pružatelj usluga povezanih s kriptoimovinom je dužan dostaviti Hanfi izvještaj o bonitetnim zahtjevima iz članka 4. stavka 4. ovoga Pravilnika revidiran od strane neovisnog vanjskog ovlaštenog revizora, sa stanjem na zadnji dan poslovne godine, a najkasnije u roku od četiri mjeseca od zadnjeg dana poslovne godine.

(2) Neovisni vanjski ovlašteni revizor je tijekom obavljanja revizije izvještaja o bonitetnim zahtjevima obvezan provjeriti pravilnost, točnost i potpunost izvještaja te ocijeniti je li isti sastavljen u skladu sa Zakonom, Uredbom (EU) 2023/1114 i ovim Pravilnikom te je li usklađen s godišnjim financijskim izvještajima pružatelja usluga povezanih s kriptoimovinom na izvještajni datum.

Način dostave izvještaja

Članak 10.

(1) Pružatelj usluga povezanih s kriptoimovinom dostavlja Hanfi izvještaj o bonitetnim zahtjevima iz članka 4. stavka 4. ovoga Pravilnika u elektroničkom obliku, u skladu s tehničkom uputom Hanfe.

(2) Pružatelj usluga povezanih s kriptoimovinom dužan je revidirani izvještaj o bonitetnim zahtjevima iz članka 4. stavka 4. ovoga Pravilnika, zajedno sa mišljenjem neovisnog vanjskog ovlaštenog revizora na izvještaj o bonitetnim zahtjevima sa stanjem na zadnji dan poslovne godine u elektroničkom obliku, u skladu s tehničkom uputom Hanfe.

(3) Pružatelj usluga povezanih s kriptoimovinom dužan je Izvještaj o bonitetnim zahtjevima revidiran od strane ovlaštenog revizora dostaviti i u pisanom obliku sukladno članku 9. ovog Pravilnika.

Prijelazna i završna odredba

Članak 11.

Pružatelj usluga povezanih s kriptoimovinom dužan je prve izvještaje u skladu s Prilogom 1. i 2. ovoga Pravilnika dostaviti za izvještajna razdoblja koja počinju od 1. siječnja 2026. godine.

Članak 12.

Ovaj Pravilnik objavit će se u »Narodnim novinama«, a stupa na snagu 1. siječnja 2026. godine.

Klasa: 011-01/25-08/01

Urbroj: 326-01-70-72-25-6

Zagreb, 9. prosinca 2025.

Predsjednik
 Upravnog vijeća
 dr. sc. Ante Žigman, v. r.

PRILOG 1.

UPUTA ZA POPUNJAVANJE IZVJEŠTAJA O
 BONITETNIM ZAHTJEVIMA

Ovom Uputom pobliže se propisuje sadržaj i oblik izvještaja o bonitetnim zahtjevima te način sastavljanja i popunjavanja izvještaja o bonitetnim zahtjevima koje je pružatelj usluga povezanih s kriptoimovinom dužan dostavljati Hanfi.

I. OPĆE ODREDBE

»Naziv CASP« – na pojedinačnoj osnovi upisuje se naziv pružatelja usluga povezanih s kriptoimovinom koji je obveznik izvještavanja

»OIB CASP-a« – upisuje se OIB pružatelja usluga povezanih s kriptoimovinom koji određuje Porezna uprava,

»LEI CASP-a« – upisuje se LEI pružatelja usluga povezanih s kriptoimovinom

»Datum« upisuje se zadnji dan izvještajnog razdoblja u obliku dd. mm. gggg.

Stavke koje uvećavaju pozicije u izvještaju upisuju se u pozitivnom iznosu, dok stavke koje umanjuju pozicije u izvještaju (odbitne stavke) upisuju se u negativnom iznosu odnosno s predznakom ( – ).

II. NAPUTAK ZA SASTAVLJANJE I POPUNJAVANJE IZVJEŠTAJA O BONITETNIM ZAHTJEVIMA

Pružatelj usluga povezanih s kriptoimovinom izračunava kapital sukladno odredbama ovog Pravilnika, a rezultat izračuna unosi na pozicije izvještaja. Pojedine pozicije izvještaja, popunjavaju se kako slijedi:

1. U potpunosti plaćeni instrumenti kapitala: upisati iznos u skladu s člankom 26. st. 1. točke (a) i člancima od 27. do 30. Uredbe (EU) 575/2013.

2. Premije na dionice: upisati iznos u skladu s člankom 26. st. 1. točke (b) Uredbe (EU) 575/2013.

3. Zadržana dobit: upisati iznos na način kako je definirano člankom 26. st. 1. t. (c) Uredbe (EU) 575/2013, zadržana dobit uključuje zadržanu dobit prethodne godine uvećanu za priznatu dobit tekuće godine ostvarenu tijekom poslovne godine ili dobit tekuće godine ostvarenu na kraju poslovne godine. Iskazuje se ukupni zbroj redaka 3a. i 3b.

3a. Zadržana dobit iz proteklih godina: člankom 4. stavkom 1. točkom 123. Uredbe (EU) 575/2013 zadržana dobit definirana je kao »prenesena dobit i gubitak koji proizlaze iz dobiti ili gubitka proteklih godina, u skladu s primjenjivim računovodstvenim okvirom«.

3b. Prihvatljiva dobit: člankom 26. stavkom 2. Uredbe (EU) 575/2013 dopušteno je uz prethodno odobrenje nadležnih tijela uključiti dobit tekuće godine ostvarenu tijekom poslovne godine ili dobit tekuće godine ostvarenu na kraju poslovne godine kao zadržanu dobit, ako su ispunjeni neki uvjeti.

4. Akumulirane ostale sveobuhvatne dobiti (i druge rezerve): upisati iznos u skladu s člankom 26. st. 1. Uredbe (EU) 575/2013.

5. Regulatorni kapital prije regulatornog usklađenja: upisati zbroj pozicija od 1. do 4.

6. Gubici tekuće financijske godine (negativni iznos): upisati iznos s negativnim predznakom u skladu s člankom 36. st. 1. t. (a) Uredbe (EU) 575/2013.

7. Goodwill (negativni iznos): upisati iznos s negativnim predznakom u skladu s člankom 36. st. 1. t. (b) Uredbe (EU) 575/2013.

8. Ostala nematerijalna imovina (bez povezanih poreznih obaveza) (negativni iznos): upisati iznos s negativnim predznakom u skladu s člankom 36. st. 1. t.(b) i člankom 37. Uredbe (EU) 575/2013, ostala nematerijalna imovina je nematerijalna imovina u skladu s primjenjivim računovodstvenim standardom, umanjena za goodwill, također u skladu s primjenjivim računovodstvenim standardom.

9. Odgođena porezna imovina koja ovisi o budućoj profitabilnosti, isključujući onu koja proizlazi iz privremenih razlika(negativni iznos): upisati iznos s negativnim predznakom u skladu s člankom 36. st. 1. t.(c) Uredbe (EU) 575/2013.

10. Imovina mirovinskog plana koja se nalazi u izvještaju o financijskom položaju CASP-a (negativni iznos): upisati iznos s negativnim predznakom u skladu s člankom 36. st. 1 t. (e) Uredbe (EU) 575/2013.

11. Izravna i neizravna ulaganja CASP-a u vlastite instrumente redovnog osnovnog kapitala (negativni iznos): upisati iznos s negativnim predznakom u skladu s člankom 36. st. 1. t. (f) Uredbe (EU) 575/2013.

12. Izravna, neizravna i sintetska ulaganja u instrumente redovnog osnovnog kapitala subjekata financijskog sektora, ako ti subjekti imaju s institucijom recipročna međusobna ulaganja kojima je cilj umjetno povećati regulatorni kapital CASP-a (negativni iznos): upisati iznos s negativnim predznakom u skladu s člankom 36. st. 1. t. (g) Uredbe (EU) 575/2013.

13. Izravna, neizravna i sintetska ulaganja CASP-a u instrumente redovnog osnovnog kapitala subjekata financijskog sektora, ako CASP u tim subjektima nema značajno ulaganje (iznos iznad praga od 10 %, bez priznatih kratkih pozicija) (negativni iznos): upisati s negativnim predznakom iznos u skladu s člankom 36. st. 1. t. (h) Uredbe (EU) 575/2013.

14. Izravna, neizravna i sintetska ulaganja CASP-a u instrumente redovnog osnovnog kapitala subjekata financijskog sektora, ako CASP u tim subjektima ima značajno ulaganje (iznos iznad praga od 10%, bez priznatih kratkih pozicija) (negativni iznos): upisati iznos s negativnim predznakom u skladu s člankom 36. st. 1. t. (i) Uredbe (EU) 575/2013.

15. Drugi odbici (negativan iznos): upisati iznos s negativnim predznakom zbroj svih ostalih odbitaka u skladu s člankom 36. stavkom 1. Uredbe (EU) br. 575/2013 koji nisu uključeni ni u jedan od prethodno navedenih redaka.

16. Odbitne stavke ukupno (zbroj pozicija od 6. do 15.): matematički zbroj pozicija od 6. do 15.

17. Regulatorni kapital (zbroj pozicije 5. i pozicije 16.): upisati matematički zbroj pozicije 5. i pozicije 16.

18. Fiksni opći troškovi iz prethodne godine: upisati zbroj pozicija od 19. do 23.

19. Ukupni rashodi prethodne godine nakon raspodjele dobiti dioničarima ili članovima: upisati iznos ukupnih rashoda CASP-a ostvarenih u prethodnoj poslovnoj godini (članak 67. stavak 3. Uredbe (EU) 2023/1114).

20. Bonus i druge nagrade osoblju (negativan iznos): upisati iznos s negativnim predznakom u skladu s člankom 67. stavak 3. (a) Uredbe (EU) 2023/1114.

21. Udjeli zaposlenika, direktora i partnera u dobiti (negativan iznos): upisati iznos s negativnim predznakom u skladu s člankom 67. stavak 3. (b) Uredbe (EU) 2023/1114.

22. Druge raspodjele dobiti i drugi varijabilni primitci, u mjeri u kojoj su u cijelosti diskrecijski (negativan iznos): upisati iznos s negativnim predznakom u skladu s člankom 67. stavak 3. (c) Uredbe (EU) 2023/1114.

23. Jednokratni rashodi od neredovitih djelatnosti (negativan iznos): upisati iznos s negativnim predznakom u skladu s člankom 67. stavak 3. (d) Uredbe (EU) 2023/1114.

I. REGULATORNI KAPITAL: (pozicija 17): upisuje se iznos s pozicije 17.

II. BONITETNI ZAHTJEV prema članku 67. stavku 1. točki a. Uredbe (EU) 2023/1114: upisati iznos iz članka 67. stavka 1. točke a. Uredbe (EU) 2023/1114.

III. BONITETNI ZAHTJEV prema članku 67. stavku 1. točki b. Uredbe (EU) 2023/1114: upisati iznos iz članka 67. stavka 1. točke b. Uredbe (EU) 2023/1114 (1/4 fiksnih općih troškova iz prethodne poslovne godine).

IV. Višak (+)/manjak ( – ) regulatornog kapitala – u ovoj stavci iskazuje se višak ili manjak regulatornog kapitala koji se odnosi na zahtjev iz članka 67. stavka 1. Uredbe (EU) 2023/1114.

V. STOPA REGULATORNOG KAPITALA (izražava se kao postotak): omjer stavke I. REGULATORNI KAPITAL i većoj od stavki II. i III. BONITETNI ZAHTJEVI.

POLICA OSIGURANJA

24. Osiguravajuće društvo: upisati naziv osiguravajućeg društva koje je izdalo policu osiguranja CASP-u za potrebe zahtjeva iz članka 67. stavka 4. točke b. Uredbe (EU) 2023/1114

25. Broj police osiguranja: upisati broj police osiguranja iz točke 24.

26. Datum isteka police osiguranja: upisati datum isteka police osiguranja iz točke 24.

27. Osigurani iznos za pokriće rizika prema članku 67. stavku 6. Uredbe (EU) 2023/1114: upisati iznos police osiguranja dane od strane osiguravajućeg društva u svrhu ispunjenja odredbi 67. stavka 6. Uredbe (EU) 2023/1114.

PRILOG 2.

IZVJEŠTAJ O BONITETNIM ZAHTJEVIMA

Naziv CASP-a: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

OIB CASP-a: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

LEI CASP-a: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Datum: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

![](/files/_web/sluzbeni-dio/2025/133470/images/10239.jpg)

![](/files/_web/sluzbeni-dio/2025/133470/images/10231.jpg)

![](/files/_web/sluzbeni-dio/2025/133470/images/10221.jpg)